Diari Oficial de la Generalitat Valenciana


Sumari del DOGV 7078, del 30-07-2013 (2013/7891)

ORDE 31/2013, de 23 de juliol, de la Conselleria d'Economia, Indústria, Turisme i Ocupació, per la qual es convoca un programa d'ajudes destinat a afavorir l'accés al mercat de treball dels col·lectius de difícil inserció laboral, per a l'exercici 2013.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7078

Data del DOGV
:   30-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7891


Data del document
:   23-07-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 31/2013, de 23 de juliol, de la Conselleria d'Economia, Indústria, Turisme i Ocupació, per la qual es convoca un programa d'ajudes destinat a afavorir l'accés al mercat de treball dels col·lectius de difícil inserció laboral, per a l'exercici 2013. [2013/7891]  
Entre les prioritats de l'Estratègia Espanyola per a l'Ocupació figuren de forma destacada el foment de l'ocupabilitat, la inclusió social i la igualtat d'oportunitats entre hòmens i dones. Per a assolir estos objectius, assumits igualment en el II Pacte Valencià pel Creixement i l'Ocupació 2009-2013 (PAVACE II), la Generalitat s'ha fixat com a objectiu principal en matèria d'ocupació que l'economia valenciana genere llocs de treball atenent especialment a la inserció dels col·lectius de desempleats amb més dificultats per a accedir a una ocupació.  
  
En el marc d'este context programàtic, el Consell ha impulsat el Pla Oportunitat, una de les mesures del qual es regula en esta convocatòria. Este Pla respon a la necessitat d'adoptar mesures de xoc que tinguen una incidència directa en el mercat laboral de la Comunitat Valenciana, i s'afavorix els col·lectius de desempleats amb més dificultats d'inserció laboral: les dones, les persones majors de 45 anys i els parats de llarga duració.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Consellería d'Economia, Indústria, Turisme i Ocupació,  
  
ORDENE  
  
Article 1. Objecte i àmbit  
1. Esta orde té com a objecte establir un programa d'ajudes per a afavorir l'accés al mercat laboral de les persones desempleades de la Comunitat Valenciana pertanyents a determinats col·lectius de difícil inserció laboral.  
2. Les contractacions objecte de subvenció hauran d'efectuar-se en 2013 a partir de la publicació de la convocatòria i executar-se en centres de treball radicats a la Comunitat Valenciana.  
  
Article 2. Beneficiaris  
1. Podran ser beneficiàries d'esta orde les empreses privades, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana.  
2. No podran obtindre la condició de beneficiari les persones o entitats en què concórrega alguna de les prohibicions de l'article 13 de la Llei General de Subvencions. Tampoc no podran obtindre-la les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, tot i no tenint personalitat jurídica, poguera realitzar les actuacions subvencionables.  
  
Article 3. Destinataris finals  
Seran destinataris finals d'este programa les persones desempleades que pertanguen a algun dels col·lectius següents:  
a) Dones o persones majors de 45 anys, que hagen romàs inscrites com a demandants d'ocupació en els centres SERVEF d'Ocupació de la Generalitat durant un període, com a mínim, de tres mesos ininterrompudament i immediatament anteriors a la data de la seua contractació.  
b) Persones inscrites com a desempleades en els centres SERVEF d'Ocupació de la Generalitat per un període ininterromput de més de 365 dies previs a la data de la contractació. A estos efectes es considerarà interrompuda la demanda d'ocupació per haver treballat un període acumulat, com a mínim, de 90 dies en els 365 dies previs.  
  
Article 4. Quantia de les ajudes  
La quantia de l'ajuda per cada contracte de treball, com a mínim, de tres mesos de duració ascendirà a un màxim de 1.125 euros, segons el detall següent:  
a) Contractes, com a mínim, de 5 hores setmanals: 375 euros.  
b) Contractes, com a mínim, de 10 hores setmanals: 750 euros.  
c) Contractes, com a mínim, de 15 hores setmanals: 1.125 euros.  
  
Article 5. Exclusions i incompatibilitats  
1. Queden exclosos d'este programa els supòsits següents:  
a) Treballadors que en els 24 mesos previs hagueren prestat servicis per mitjà de contracte indefinit en la mateixa empresa o grup d'empreses, o en empreses a les quals l'ocupadora haguera succeït en virtut de l'article 44 de l'Estatut dels Treballadors.  
b) Contractes formatius de l'article 11 de l'Estatut dels Treballadors: contractes de pràctiques i contractes per a la formació i aprenentatge.  
  
c) Contractacions realitzades per empreses de treball temporal per a la posada a la disposició del treballador en empreses usuàries en què prestaran els seus servicis.  
d) Contractacions realitzades per empreses que, a causa de la comissió d'infraccions molt greus, hagueren sigut excloses com a beneficiàries de programes d'ocupació.  
e) Contractacions realitzades per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
f) Contractacions realitzades per empreses que en els 12 mesos anteriors a la sol·licitud de l'ajuda hagueren realitzat extincions de contractes en virtut d'acomiadament col·lectiu; o que hagueren realitzat extincions de contractes per causes disciplinàries o objectives declarades improcedents durant el període mencionat per mitjà d'una sentència judicial ferma o laude arbitral.  
g) Relacions laborals de caràcter especial de l'article 2.1 de l'Estatut dels Treballadors, excepte la del servici de la llar familiar.  
h) Contractacions en què l'ocupador o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim de lucre, mantinguen amb el treballador una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
2. Les ajudes establides en esta orde són incompatibles amb qualsevol altra per a la mateixa acció subvencionable, excepte la bonificació de quotes a la Seguretat Social.  
3. Les ajudes regulades en esta convocatòria se sotmeten al règim de minimis, regulat en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre). Per este motiu, no podran concedir-se a empreses dels sectors següents:  
a) Pesca i aqüicultura, segons es preveuen en el Reglament (CE) número 104/2000.  
b) Producció primària dels productes agrícoles arreplegats en l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) número 1407/2002.  
e) Queden excloses, així mateix, les empreses en crisi.  
L'aplicació d'este règim suposa que l'ajuda total de minimis concedida a qualsevol empresa no puga superar els 200.000 euros durant qualsevol període de l'exercici fiscal corrent i els dos exercicis fiscals anteriors; si l'empresa opera en el sector del transport per carretera l'import màxim es reduirà a 100.000 euros.  
  
Article 6. Obligacions dels beneficiaris  
A més del que establix l'article 14 de la Llei General de Subvencions, són obligacions dels beneficiaris:  
a) Formalitzar per escrit els contractes de treball.  
b) Mantindre en l'empresa el treballador durant un període mínim de tres mesos.  
c) Comunicar en el termini de 15 dies a la Direcció Territorial d'Ocupació corresponent les baixes dels treballadors que tinguen lloc durant el període de manteniment.  
d) Facilitar tota la informació relacionada amb la subvenció concedida que li siga requerida pel SERVEF.  
e) Comunicar al SERVEF la sol·licitud o l'obtenció d'altres subvencions o ajudes per a la mateixa finalitat; així com qualsevol incidència o variació que es produïsca en relació amb la subvenció concedida.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent.   
  
Article 7. Règim de substitucions  
1. Si durant el període de manteniment el treballador causara baixa pels motius relacionats en l'article 14.3, podrà ser substituït en el termini d'un mes per un altre treballador que tinga els requisits establits en l'article 3 a fi de completar, amb les mateixes condicions contractuals que tenia el treballador substituït, el període de manteniment que quedara pendent de complir.   
2. El termini establit per a la substitució no computarà als efectes de l'obligació de manteniment.  
3. Si la baixa del treballador es produïra amb anterioritat a la resolució de concessió, decaurà el dret a la sol·licitud presentada.  
  
Article 8. Sol·licitud i documentació general  
1. Dirigides al SERVEF, les sol·licituds es presentaran en imprés normalitzat en les direccions territorials d'Ocupació, sense perjuí de la seua presentació segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa, si és el cas, la tramitació telemàtica.  
2. A la sol·licitud s'adjuntarà la documentació següent:  
a) Documentació identificativa del sol·licitant i, si és el cas, identificació i acreditació del representant legal.  
b) Declaració responsable de no estar incurs en les prohibicions per a obtindre la condició de beneficiari establides en l'article 13 de la Llei 38/2003.  
c) Dos exemplars de les dades de domiciliació bancària, segons model normalitzat.  
d) Contracte de treball que dóna lloc a l'ajuda i la seua comunicació al centre SERVEF d'Ocupació. En les clàusules dels contractes haurà de constar expressament, en el cas dels contractes temporals, la duració de la relació laboral.  
e) Alta en la Seguretat Social del treballador contractat.  
f) Declaració responsable de què la contractació no incorre en causa d'exclusió.  
g) Declaració responsable del compliment de la normativa sobre integració laboral de persones amb discapacitat o, si és el cas, l'exempció a la dita obligació.  
h) Declaració responsable en model normalitzat relativa a les ajudes de minimis.  
3. La presentació de la sol·licitud comportarà l'autorització del sol·licitant perquè el SERVEF obtinga directament l'acreditació de les dades d'identitat del sol·licitant, en cas de persona física, i del representant legal, així com del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, i en este cas el sol·licitant no haurà d'aportar els certificats corresponents ni la documentació identificativa.  
No obstant això, el sol·licitant podrà denegar o revocar este consentiment efectuant comunicació escrita en este sentit al SERVEF o òrgan en què es delegue la instrucció. En este supòsit, haurà de presentar-se la documentació identificativa del sol·licitant, i si és el cas del representant legal, així com els certificats originals positius de l'Agència Estatal de l'Administració Tributària, de la conselleria competent en matèria d'hisenda i de la Tresoreria General de la Seguretat Social, expressius d'estar al corrent en el compliment de les obligacions tributàries i amb la Seguretat Social, la validesa de la qual haurà d'estendre's fins a la data de concessió i pagament de l'ajuda.  
  
Article 9. Termini de presentació de sol·licituds  
Les sol·licituds hauran de presentar-se en el termini de dos mesos des de la contractació, sense que en cap cas puguen presentar-se després del 30 de setembre de 2013.   
  
Article 10. Procediment de concessió  
Les ajudes s'atorgaran fins a esgotar el crèdit disponible segons l'orde en què la sol·licitud haja tingut entrada en qualsevol dels registres a què fa referència l'article 8.1, sempre que es complisquen els requisits i s'acompanye la totalitat de la documentació requerida.  
  
Article 11. Tramitació i resolució  
1. La instrucció del procediment correspondrà a les direccions territorials d'Ocupació del SERVEF, que podran demanar del sol·licitant l'aportació addicional de tota la documentació que es necessite per a resoldre sobre la sol·licitud.  
2. La competència per a resoldre correspondrà als directors territorials d'Ocupació del SERVEF, per delegació del director general del SERVEF.  
3. El termini per a resoldre i notificar la resolució serà de sis mesos, comptadors des de l'endemà de l'entrada de la sol·licitud en qualsevol dels registres del SERVEF. Transcorregut el termini establit sense que s'haja dictat i notificat resolució expressa, s'entendrà desestimada la pretensió per silenci administratiu.  
  
Article 12. Resolució d'incidències  
Correspondrà als directors territorials d'Ocupació del SERVEF resoldre les incidències que es produïsquen després de la concessió, com ara pròrroga de terminis, modificacions justificades o qualsevol variació en les condicions particulars.  
  
Article 13. Liquidació i pagament  
La liquidació de les ajudes s'efectuarà una vegada justificades les condicions establides, i es lliurarà d'una sola vegada l'import de l'ajuda concedida.  
  
Article 14. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes podran ser causa de modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei General de Subvencions, de conformitat amb els articles 91, 92 i 93 del seu reglament.  
3. S'aplicarà el criteri de proporcionalitat amb reintegrament parcial de l'ajuda concedida si la baixa del treballador haguera sigut comunicada a la Direcció Territorial d'Ocupació i l'extinció de la relació s'haguera produït per causes objectives o per acomiadament disciplinari declarats o reconeguts procedents, per la dimissió, mort o incapacitat permanent total, absoluta o gran invalidesa del treballador.  
4. El que disposen els apartats 1 i 2 serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions i el títol IV del seu reglament.  
  
  
Article 15. Control  
1. El SERVEF, a través dels directors territorials d'Ocupació, exercirà les funcions de control, avaluació i seguiment de les subvencions concedides.  
2. El beneficiari està obligat a sotmetre's i col·laborar amb el control financer que realitze la Intervenció General i les institucions comunitàries, d'acord amb els articles 45 i 46 de la Llei General de Subvencions.  
  
  
DISPOSICIONS ADDICIONALS   
  
Primera. Finançament  
1. Estes ajudes es finançaran a càrrec del capítol 4 del programa pressupostari 322.51, Foment d'Ocupació, codi línia T7951000, per un import global màxim de 2.500.000 euros, finançat pel Servici Públic d'Ocupació Estatal, amb la distribució territorial següent:  
- 975.000 euros, per a la Direcció Territorial d'Alacant.   
- 300.000 euros, per a la Direcció Territorial de Castelló.   
- 1.225.000 euros, per a la Direcció Territorial de València.   
2. Si al llarg de l'exercici 2013 existira crèdit disponible que permetera incrementar el finançament pressupostari d'esta orde, el SERVEF, amb la publicació prèvia d'este crèdit en el Diari Oficial de la Comunitat Valenciana, podrà destinar-lo al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment, sense necessitat d'establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació en la Comunitat Valenciana.  
  
Segona. Compatibilitat amb el mercat comú  
Estes ajudes són compatibles amb el mercat comú, al no resultar d'aplicació l'article 107.1 del Tractat de Funcionament de la Unió Europea, per acollir-se al règim de minimis, establit en el Reglament 1998/2006, de 15 de desembre, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE 28.12.2006).  
  
Tercera. Concepte d'empresa en crisi  
1. Als efectes d'esta convocatòria, les pimes només tindran la consideració d'empresa en crisi si concorre alguna de les condicions següents:  
a) En el cas de societats de responsabilitat limitada, quan haja desaparegut més de la meitat del seu capital subscrit i s'haja perdut més d'una quarta part d'este en els últims 12 mesos.  
b) En el cas de societats en què almenys alguns dels seus socis tenen una responsabilitat il·limitada sobre el deute de l'empresa, quan haja desaparegut més de la meitat dels seus fons propis i s'haja perdut més d'una quarta part d'estos en els últims 12 mesos.  
c) Per a qualsevol forma d'empresa, quan s'haja iniciat el procediment per a la declaració de concurs.  
2. Les pimes amb menys de tres anys d'antiguitat no es consideraran en crisi, excepte en el cas que complisquen la condició prevista en l'epígraf c) de l'apartat anterior.  
3. S'entendrà que les grans empreses estan en crisi si concorren les condicions establides en el punt 2.1 de les directrius comunitàries sobre ajudes estatals de salvament i de reestructuració d'empreses en crisi (DOUE 01.10.2004, 2004/C 244/02).  
  
Quarta. Normativa aplicable  
Estes ajudes se subjecten als preceptes bàsics de la Llei 38/2003, de 17 de novembre, General de Subvencions, i al Reial Decret 887/2006, de 21 de juliol, pel qual s'aprova el Reglament de la Llei General de Subvencions, així com els preceptes en vigor del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
  
DISPOSICIÓ FINAL   
  
Única. Facultats d'execució  
Es faculta el director general del SERVEF per a dictar les instruccions i adoptar les mesures que requerisca l'aplicació i l'execució d'esta orde; així mateix delega la competència per a modificar els termes i terminis previstos en la convocatòria quan concórreguen circumstàncies que ho aconsellen.  
Contra este acte, que posa fi a la via administrativa, podrà interposar-se un recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb el que establixen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats exerciten, si és el cas, qualsevol altre recurs que estimen procedent.  
  
València, 23 de juliol de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA.